text: "Питър Пан" от Джеймс Матю Бари, с илюстрации от Иван Кравец – Книжни Криле
  Всички деца рано или късно порастват. Има само едно изключение – вечният дванадесетгодишен Питър Пан, въплъщение на най-съкровените фантазии на всички свои, съвсем не приказни връстници. Свободен от родителски надзор, той може да лети, живее на приказен остров, населен с феи, русалки, индианци и пирати, и почти непрекъснато преживява невероятни приключения. От време на време животът му е подложен на смъртна опасност, но всеки път Питър излиза с чест и от най-трудните изпитания. Но понякога той все пак посещава и нашия донякъде скучен реален свят – най-малкото за да послуша тайно приказките, които красивата Уенди разказва на по-малките си братя… Романтичната и малко тъжна книга на шотландския писател Джеймс Матю Бари – една от най-популярните детски творби на двадесети век – излиза на бял свят през 1904 г. и оттогава не спира да трогва и вълнува сърцата на младите читатели.
  Защо ли продължаваме да четем детски книги дълго след като сме оставили детството зад гърба си? Защото те са като прашеца на феите – карат ни да летим, да се понасяме на книжните им криле. Детските книги ни помагат поне за час-два да се почувстваме отново деца, да се превърнем и ние в един неостаряващ, непорастващ Питър Пан, да се опълчим на зло и неправда с цялата вяра и жар, на които е способно само чистото, неопетнено сърце.
  А "Питър Пан" в частност пък е една от онези редки многопластови книги, в които е вплетено далеч повече от очевидното. Слоевете на повествованието ще събудят различни чувства и различни асоциации у различните читатели и различните възрастови групи. А да видим познатите приключения отново, но през различна призма винаги е ценно и любопитно преживяване.
  Призмата на Иван Кравец е изключително интересна. Художникът е уловил по нов начин героите на Бари и се е отнесъл с нежност към феите, с гротеска към пиратите, с чувство за хумор към зверовете и с подобаващото внимание към крокодила. Илюстрациите на това издание носят нещо особено омайващо и театрално. Понякога ни напомнят за марионетки на сцена, друг път пък – за пищната и чудновата сценография на филмите на Тери Гилиъм. Рисунките изпълват 128-те страници на книгата с цветно очарование и артистичност.
  Големият формат е задължителен при наличието на такива красиви илюстрации, а луксозните твърди корици се полагат на всяка класика, която се предава от поколение на поколение в семейната библиотека.
  Още за книгата: https://www.koalapress.com/book/peter-pan
  Още от Иван Кравец: https://illustrators.ru/users/kravets
  Posted in За всички възрасти, Илюстровани книги, Класика, Приключенски истории, Романи за деца, ФентъзиС етикети Детска литература, Джеймс Матю Бари, За всички възрасти, Иван Кравец, Класика, Коала прес, Питър Пан, Ревю, Фентъзи, илюстрации, роман, художник